In sguard nov sin l’Italia

Guiu Sobiela-Caanitz, Ardez 

Plaun plaun percurschainsa tut las midadas che l’onn 1989 ha manà a noss continent. La gronda manzegna da noss tschientaner, il communissem, ha pers sia fascinaziun, era sche nus stuain patir anc ditg da sias consequenzas evidentas u zuppadas. In imperi vegl, il russ, e dus stadis artifizials naschids il 1918 èn svanids da la charta en paucs onns, e quai per part a paucas uras d’auto dal Grischun. A medem temp è la Belgia vegnida in stadi federal cun trais regiuns autonomas; era la Gronda Bretagna, almain en Scozia ed en l’Irlanda, para da sa sviluppar en quella direcziun. Nua ch’ina partida totalitara regiva avant nov onns, da Tallinn fin da Sofia e Ljubljana, pitg’ins cun insistenza sin la porta da l’Uniun europeica. Ins na sto sa smirvegliar sche quellas midadas pertutgan era in stadi centralisà, creà en indesch onns (1859–1870), sco tras in miracul, or da la suppressiun radicala da plirs reginams u principadis independents; tant pli che la vita politica e culturala da lez stadi era dominada d’ina ferma partida communista dapi in mez tschientaner. I sa tracta da l’Italia, in pajais limitrof dal Grischun. 
Da las metamorfosas da la cuntrada politica tranter Vaniescha e Turin fa part la fin d’in tabu. L’incumpatibilitad tranter il Nord da l’Italia ed il Sid, cun Roma, en el ravugl d’in medem stadi centralisà, gia daditg evidenta per tgi ch’enconuscheva lez, è vegnida pir ussa in factur politic relevant cun ils success d’in moviment che pretenda l’autonomia dal Nord. 
Quai che succeda en el Vnuost, a Tiraun, a Clavenna ed a Com na po betg ans laschar indifferents. Per chapir quels eveniments dal puntg da vista dals acturs, pon ins ussa leger in cudeschet accessibel e stampà bain, cun pliras chartas pli cleras che blers pleds*. L’autur dirigia I Quaderni Padani, ina revista autonoma edida a Novara. 
Tschertas pretensiuns da l’ovra provocheschan a la reflexiun u a la cuntradicziun; autras pon laschar perplex tgi che legia. Cun lezza ovra enclegin pertge che quasi tut las gruppas politicas talianas, era quellas cun ina ferma tradiziun unitara, discurran ussa da federalissem. La dumonda n’è betg pli sch’il stadi talian sa mida en els onns proxims, ma co ch’el sa mida. 

*Gilberto Oneto, L’invenzione della Padania. La rinascità della comunità più antica d’Europa. Bergamo (Foedus editore) 1997